**Bratislava, 14.2.2017: O zákaze hazardu v Bratislave sa rozhodne už tento štvrtok**

Iniciatíva Zastavme hazard pozýva všetkých Bratislavčanov na zasadnutie mestského zastupiteľstva v Bratislave, ktoré sa uskutoční už tento štvrtok 16.2.2017 o 9:00 v Primaciálnom paláci. Aj keď viaceré média informujú o zákaze hazardu ako o hotovej veci, ešte nič nie je rozhodnuté. Ani pár dní pred hlasovaním neutíchajú snahy o zastrašovanie mestských poslancov, aby pod hrozbou súdnych sporov za zákaz hazardu nehlasovali, hlasovanie odložili alebo aspoň schválili nefunkčnú „reguláciu.“

Peter Beňa povedal: „Prekvapuje nás, že prevádzkovatelia hazardných hier žiadajú reguláciu hazardných hier po vzore Českej republiky, lebo len pred niekoľkými mesiacmi bojovali proti možnosti hazard účinne regulovať. Úspešne. Zákon nedovoľuje mestám regulovať hazard bez petície podľa predstáv mestského zastupiteľstva, napríklad mesto nemôže hazard regulovať podľa druhu hier a zákon už vôbec nedovoľuje určiť, ktoré prevádzky môžu ostať a ktoré musia skončiť. Aj keď hotely s kasínami žiadajú, aby boli spod regulácie vyňaté, aj vďaka silnému lobbingu majiteľov herní sa to nestane. Považovali to za diskrimináciu. Následky ponechania herní vo všetkých hoteloch si dnes ešte nevieme predstaviť. Ak sa projekt megakasína s hotelovým komplexom v Jarovciach obnoví, kto ho zastaví?“

Anton Chromík povedal: „V Bratislave je teraz okolo 150 herní. Mestskí poslanci nedokážu regulovať počet herní v Bratislave ak povolia čo len jednu kategóriu budov. V každej kategórii sa totiž nachádzajú desiatky až stovky budov. Ak by napríklad chceli mestskí poslanci ponechať len jedno kasíno v jedinom hoteli, musia spolu s ním povoliť herne v ďalších 113 hoteloch, moteloch a penziónoch. Zákon pritom nerozlišuje medzi 5-hviezdičkovým hotelom a 1-hriezdičkovým penziónom. Kto však zakáže majiteľom herní, aby sa presťahovali alebo si prekolaudovali priestory na malé penzióny s novými herňami? Tvrdenie o možnosti regulácie len na obchodné domy je tiež zavádzajúce. Spolu s nákupnými centrami by muselo mesto povoliť spolu 549 budov pre obchod a služby, čo by znamenalo koniec akejkoľvek snahy hazard v meste regulovať.“

Michal Svetko uzavrel: „136 139 Bratislavčanov sa jasne vyjadrilo, že chcú žiť v krajšej a bezpečnejšej Bratislave a hazard v nej nechcú. Miesto zatemnených brlohov tu môžu vzniknúť obchodíky, kaviarne a služby, ktoré občanom chýbajú. Neochránime rodiny hráčov a neznížime kriminalitu, ak v meste ostanú desiatky herní, v ktorých budú môcť hráči aj naďalej míňať spoločný rodinný majetok. Na poslednom mestskom zastupiteľstve sme cítili úprimnú túžbu mestských poslancov pomôcť týmto rodinám. Súčasne sme však cítili aj obrovský tlak, ktorý sa snaží zmeniť ich rozhodnutie zakázať hazard v Bratislave. Preto je dôležité, aby sme sa opäť spojili a vo štvrtok prišli našich poslancov podporiť a vyvážiť tlak hráčskej lobby.“

**Za Iniciatívu Zastavme hazard**

**Aliancia za rodinu**

**Anton Chromík**

**Peter Beňa**

**Spoločenstvo pri Dóme sv. Martina**

**Michal Svetko**

**Kontakt: iniciatívy Zastavme hazard**

**info@zastavmehazard.sk**

**www.zastavmehazard.sk**